《题步君叙园亭》
宋代·王令

我爱练湖春柳好，四十里围青玉城。
平流中澄绿镜匣，远山旁玉翠虎横。
黄林主人乐此地，瞰压湖面开以亭。
常将醉目望野色，数曲老画谁家屏。
山禽水鸟尽相识，飞入栏壁驯不惊。
有时落照到波上，一眼万叠金鳞明。
伊余与世既龃龉，奈此有地来归耕。
回头把眼看市道，愁向尘埃著脚行。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。